Inteneridebos coros

Inteneridebos coros,
cumpassione e piedade,
chelos providenzia dade,
defendide s’innozzenzia!
Chelos dade providenzia,
mustrade cara benigna
pro ch’est tenta sa Sardigna,
zente a diffender attenta
pro chi sa Sardigna est tenta
dae barbaros e moros.

Isula bell’ezzellente,
in custa confusione
ite pensas, ite trattas?
Isula bell’ezzellente
cun improvvis’azzidente
che barca senza timone
sola in su mare t’agatas,
sas isperanzias sunt fattas,
sunt finidas sas istanzias,
fattas sunt sas isperanzias,
sighida ses che crabola.
Isula bella ezzellente
cun improvvis’azzidente
che barca senza timone
in mare t’agatas sola,
sa tramuntana ti cola’,
sos bentos gherra ti dana,
ti colat sa tramontana
senza mai ti lassare.
Isula bell’ezzellente
cun improvvis’azzidente
che barca senza timone
sola t’agatas in mare
senza chie ti ghiare
totu cantu postu a pare,
ti miro solu affogare
in crudele tempestade.

It’improvvisa fortuna,
ite fatale destinu!
S’affannu s’alma m’afferrat,
it’improvvisa fortuna
chi cuntemplo in una in una
de Sardigna sa reina
totu cantu dadu a terra.
Sa Turchia ponet gherra
cuncurret sa Barbaria,
ponet gherra sa Turchia,
s’inimigu est ostinadu,
it’improvvisa fortuna
chi cuntemplo in una in una
de Sardigna sa reina
totu cantu a terra dadu.
S’avaru moro est armadu,
tot’est rabbia e senza coro,
armad’est s’avaru moro,
benzend’istat cun ispantu,
it’improvvisa fortuna
chi cuntemplo in una in una
de Sardigna sa reina
dadu a terra totu cantu.
Non balent transas n’incantu
pagu importat su piantu,
si podet baler a tantu
cun s’arma bos manizade.

It’istadu lastimosu,
ite dolu, ite agonia!
Sa Sardigna s’est perdende.
It’istadu lastimosu,
su grande turcu pomposu
cun bastante cumpagnia
a vela isparta est benzende,
su logu sunt occupende
cun saettas, fiama e fogu,
occupende sunt su logu,
Algeri e Tunis s’incarta’.
It’istadu lastimosu
su grande turcu pomposu
cun bastante cumpagnia
benzend’est a vel’isparta,
andant tot’a cart’a carta
senza nisciunu abbulottu,
a cart’a cart’andant totu
su turcu pro re s’isvela’.
It’istadu lastimosu,
su grande turcu pomposu
cun bastante cumpagnia
benzend’a isparta vela
contra s’adorada mela
de sas isulas bandela,
non reparat, non rezelat
in tanta barbaridade.

Sa Sardigna ch’est sa gloria,
de sas provinzias honore
e de sas isulas palma,
sa Sardigna ch’est sa gloria
si rendet a sa vittoria
de tirannicu furore;
prestu, zente, ognun’a s’arma,
sa mattanza non s’accalma’
antis s’inimigu avanza’,
non si calmat sa mattanza
su barbaru dat s’imbestu.
Sa Sardigna ch’est sa gloria
si rendet a sa vittoria
de tirannicu furore;
zente, ognun’a s’arma prestu,
sos portos sunt in arrestu,
a s’istante semus mortos,
sunt in arrestu sos portos,
su tirannu hamus presente.
Sa Sardigna ch’est sa gloria
si rendet a sa vittoria
de tirannicu furore;
prestu, ognun’a s’arma zente,
non timedas in niente
ch’hat a morrer luegamente
custu moro impertinente,
coraggiu, a mesu avanzade.

Ajosa, a cando ispettades
a brujare de una ia
cussu barbaru inumanu?
Ajosa, a cando ispettades
e prestu non castigades
su ch’e unu ’e Barbaria
sa Sardign’hat post’in manu?
S’imperadore romanu
cun incredibil’ardore,
su romanu imperadore
pro la tenner fit dispostu,
ajosa, a cando ispettades
e prestu non castigades
su ch’a unu ’e Barbaria
sa Sardigna in man’hat postu.
Su franzesu fit propostu,
s’ispagnolu e portoghesu,
propostu fit su franzesu
de la fagher reggia insigna,
ajosa, a cand’ispettades
e prestu non castigades
su ch’e unu ’e Barbaria
post’in man’hat sa Sardigna?
Cussu cun falsa disigna
essend’isula benigna
l’hat fatta cun faccia indigna
de moros fragilidade.

Finis, s’isula est in manu,
su coro in pettus mi ferit
dura e mortale ferida,
finis s’isul’est in manu,
in battaglia est su sultanu,
Marocco, Tunis, Algeri,
sa Turchia tot’unida,
sa fortalesa est rendida,
totu in vanu sa difesa,
rendid’est sa fortalesa
a manos de zent’ignota.
Finis s’isula est in manu,
in battaglia est su sultanu,
Marocco, Tunis, Algeri
sa Turchia unida tota,
giogada ses a pilota
isula ricca e famada,
a pilota ses giogada
d’una ingrata Barbaria.
Finis s’isul’est in manu,
in battaglia est su sultanu,
Marocco, Tunis, Algeri,
tota unida sa Turchia,
posta ses in tirannia
d’un’infidele Moria,
senza gosu ne allegria
priva d’ogni libertade!

Chelos, providenzia dade,
diffendide s’innozzenzia.